酬歐陽舍人寄題醉翁亭詩
作者：張方平
朝代：宋

paragraphs: 我本高陽徒，野性蓋踈拙。
豈堪天子傍，命令裁機密。
一麾出承明，猿鳥遂超逸。
山州寂無事，氣象頗蕭瑟。
閒尋琅邪溪，雲嵐可披拂。
中路聞潺湲，幽亭對崷崒。
鏘咽觸環珮，清泠泛琴瑟。
知君多醉此，歸鞍屢突兀。
醉中遣形骸，題名亦信筆。
遺我溪風清，蒼顔坐髣髴。
暝色失松竹，徘徊望寒月。
携酒頻來游，行待山花發。